ডায়ানা ওয়েস্ট (ল্যাক্টেশন কনসালট্যান্ট)

ডায়ানা ওয়েস্ট (জন্ম: ৮ আগস্ট ১৯৬৫) হলেন একজন প্রখ্যাত ল্যাকটেশন কনসালট্যান্ট এবং লেখিকা, যিনি স্তন্যদান বিষয়ক গবেষণায় বিশেষজ্ঞ।

 জীবনী 
ডায়ানা ওয়েস্ট ১৯৬৫ সালের ৮ আগস্ট আরকানসাসের রজার্সে জন্মগ্রহণ করেন। তিনি ক্লাইড টি. এলিস (১৯০৮–১৯৮০)-এর নাতনি; যিনি ছিলেন আরকানসাসের একজন কংগ্রেসম্যান (১৯৩৯–১৯৪৩) এবং 'ন্যাশনাল রুরাল ইলেকট্রিক কো-অপারেটিভ অ্যাসোসিয়েশনের' প্রথম মহাব্যবস্থাপক (সিইও) (১৯৪৩–১৯৬৭)।

ওয়েস্ট মেরিল্যান্ড বিশ্ববিদ্যালয়, বাল্টিমোর কাউন্টি থেকে শিল্প মনোবিজ্ঞানে ব্যাচেলর অফ আর্টস ডিগ্রি অর্জন করেন। ২০০২ সালে তিনি 'ইন্টারন্যাশনাল বোর্ড সার্টিফাইড ল্যাকটেশন কনসালট্যান্ট' (আইবিসিএলসি) হিসেবে সনদপ্রাপ্ত হন এবং ওই বছরই ব্যক্তিগতভাবে ল্যাকটেশন কনসালটেশন প্র্যাকটিস শুরু করেন। তিনি স্তন্যদান বিষয়ক পাঁচটি বই প্রকাশ করেছেন। তিনি বর্তমানে নিউ জার্সির ওয়াশিংটন টাউনশিপের লং ভ্যালি এলাকায় তার তিন পুত্রের সাথে বসবাস করেন।প্রোগ্রাম, ১৭তম বার্ষিক পেশাদার ল্যাকটেশন কনফারেন্স, ভারমন্ট ল্যাকটেশন কনসালট্যান্ট অ্যাসোসিয়েশন, ১৫–১৬ এপ্রিল ২০১০।

 স্তন্যদান বিষয়ক কর্মজীবন 
স্তন কমানোর অস্ত্রোপচারের পর নিজের তিন সন্তানকে স্তন্যপান করাতে গিয়ে যে সমস্যার সম্মুখীন হয়েছিলেন, সেখান থেকেই ডায়ানা ওয়েস্ট স্তন্যদান প্রচারণায় যুক্ত হন।

ওয়েস্ট 'লা লেচে লিগের' একজন স্বীকৃত নেত্রী এবং ২০১১ সাল থেকে 'লা লেচে লিগ ইন্টারন্যাশনারলের' মিডিয়া সম্পর্ক পরিচালক হিসেবে দায়িত্ব পালন করছেন। তিনি ২০১৪ সালের মে থেকে ২০১৬ সালের অক্টোবর পর্যন্ত 'ইউনাইটেড স্টেটস ল্যাকটেশন কনসালট্যান্ট অ্যাসোসিয়েশন' (ইউএসএলসিএ) এর পেশাদার জার্নাল ক্লিনিক্যাল ল্যাকটেশনের পর্যালোচনা পর্ষদের সদস্য ছিলেন। ২০০৮ সালের জুলাই থেকে ২০০৯ সালের শেষ পর্যন্ত তিনি 'ইন্টারন্যাশনাল ল্যাকটেশন কনসালট্যান্ট অ্যাসোসিয়েশন' (আইএলসিএ) এর পরিচালনা পর্ষদের সদস্য ছিলেন এবং পেশাদার উন্নয়ন পরিচালক হিসেবে কাজ করেছেন। তিনি 'মনিটারি ইনভেস্টমেন্ট ফর ল্যাকটেশন কনসালট্যান্ট সার্টিফিকেশন' (এমআইএলসিসি) এর বোর্ডে ছিলেন এবং বিভিন্ন পেশাদার ও অভিভাবক সম্মেলনে বক্তা হিসেবে অংশগ্রহণ করেছেন।

ব্যক্তিগত ল্যাকটেশন কনসালটেশনের পাশাপাশি ওয়েস্ট একজন ক্লিনিক্যাল ল্যাকটেশন ফর্ম ডেভেলপার এবং ওয়েবসাইট ডেভেলপার। তিনি 'ব্রেস্টফিডিং আফটার ব্রেস্ট অ্যান্ড নিপল সার্জারিস' এবং 'লো মিল্ক সাপ্লাই' ওয়েবসাইট দুটির প্রশাসক।

 প্রকাশিত রচনাবলী 
২০০১ সালে প্রকাশিত তার বই ডিফাইনিং ইয়োর ওন সাকসেস: ব্রেস্টফিডিং আফটার ব্রেস্ট রিডাকশন সার্জারিতে ওয়েস্ট স্তন কমানোর অস্ত্রোপচারের পর স্তন্যদানের ওপর এর প্রভাব নিয়ে আলোচনা করেন এবং ভুক্তভোগী নারীদের জন্য ব্যবহারিক পরামর্শ প্রদান করেন। দ্য জার্নাল অফ হিউম্যান ল্যাকটেশন এই বইটিকে "স্বাস্থ্যসেবা পেশাদার, বিশেষ করে ল্যাকটেশন কনসালট্যান্টদের জন্য একটি চমৎকার সম্পদ" হিসেবে বর্ণনা করেছে।

২০০৭ সালে 'ইন্টারন্যাশনাল ল্যাকটেশন কনসালট্যান্ট অ্যাসোসিয়েশনের' জন্য দ্য ক্লিনিশিয়ান’স ব্রেস্টফিডিং ট্রায়াজ টুল তৈরির জন্য তিনি আন্তর্জাতিক ল্যাকটেশন পেশাদারদের একটি দলের নেতৃত্ব দেন, যা ২০০৮ এবং ২০১৪ সালে সংশোধিত হয়। এই স্বাস্থ্যসেবা টুলটি স্তন্যদান সংক্রান্ত সমস্যা এবং প্যাথলজির প্রাথমিক চিকিৎসার জন্য প্রমাণ-ভিত্তিক তথ্য প্রদান করে।

২০০৮ সালে ডা. এলিয়ট হার্শের সাথে যৌথভাবে লেখা ক্লিনিকস ইন হিউম্যান ল্যাকটেশন: ব্রেস্টফিডিং আফটার ব্রেস্ট অ্যান্ড নিপল প্রসিডিউরস মনোগ্রাফে তিনি চিকিৎসা পেশাজীবীদের জন্য স্তন ও স্তনবৃন্তের অস্ত্রোপচারের পর স্তন্যদানের ওপর প্রভাব নিয়ে আলোচনা করেন।

২০০৮ সালে লিসা মারাস্কোর সাথে লেখা দ্য ব্রেস্টফিডিং মাদার’স গাইড টু মেকিং মোর মিল্ক বইতে অপর্যাপ্ত দুধ উৎপাদনের কারণ এবং তা বৃদ্ধির কৌশল নিয়ে আলোচনা করা হয়েছে। এতে কার্যকরভাবে দুধ বের করা, হরমোনজনিত সমস্যা সমাধান এবং গ্যালাক্টাগগ (স্তন্যবর্ধক ভেষজ) যেমন- গোট’সরু এবং শততমূলী ব্যবহারের পরামর্শ দেওয়া হয়েছে।

২০১০ সালে ডায়ান উইসিঙ্গার এবং তেরেসা পিটম্যানের সাথে যৌথভাবে লা লেচে লিগ ইন্টারন্যাশনালের যুগান্তকারী বই দ্য ওম্যানলি আর্ট অফ ব্রেস্টফিডিং, ৮ম সংস্করণ নতুন প্রজন্মের জন্য পুনরায় লেখেন।

২০১৪ সালে ডায়ান উইসিঙ্গার, লিন্ডা জে. স্মিথ এবং তেরেসা পিটম্যানের সাথে লেখা সুইট স্লিপ: নাইটটাইম অ্যান্ড ন্যাপটাইম স্ট্র্যাটেজিস ফর দ্য ব্রেস্টফিডিং ফ্যামিলি বইটিতে তারা স্তন্যদানকারী মায়েদের জন্য নিরাপদ বিছানা ভাগাভাগি বা 'বেডশেয়ারিং' এর ঝুঁকি ও নিরাপত্তা নিয়ে আলোচনা করেন।

 এলজিবিটিকিউ স্তন্যদান গবেষণা 
২০১৪ সালে লা লেচে লিগের নেতৃত্বের যোগ্যতা সংক্রান্ত নীতিমালা সংশোধনে ওয়েস্ট গুরুত্বপূর্ণ ভূমিকা পালন করেন, যাতে লিঙ্গ নির্বিশেষে যে কেউ লিডার বা নেতা হতে পারেন। এর আগে সংস্থাটি একজন রূপান্তরকামী বাবা ট্রেভর ম্যাকডোনাল্ড কে প্রত্যাখ্যান করেছিল। ওয়েস্ট মন্তব্য করেছিলেন, “মনে করা হতো কেবল নারীরাই স্তন্যদান করতে পারেন। যখন স্পষ্ট হলো যে বিষয়টি এতটা সরল নয়, তখন নীতি পরিবর্তন করতে হলো। আমরা কেবল ইতিহাসের সঠিক পথে থাকার চেষ্টা করছি। হ্যাঁ, এটি করতে আমাদের এক বছর লেগেছে, কিন্তু আমরা এটি সুষ্ঠু ও দ্ব্যর্থহীনভাবে করেছি।”

ওয়েস্ট অটোয়া বিশ্ববিদ্যালয়ের মাধ্যমে ম্যাকডোনাল্ডের সাথে একটি গবেষণা দলের অংশ হন। তারা রূপান্তরকামী পুরুষদের গর্ভধারণ, সন্তান জন্মদান এবং নবজাতককে খাওয়ানোর অভিজ্ঞতা নিয়ে গুণগত গবেষণা পরিচালনা করেন। তাদের গবেষণাপত্র "ট্রান্সম্যাসকুলিন ইন্ডিভিজুয়ালস এক্সপেরিয়েন্সেস উইথ ল্যাকটেশন, চেস্টফিডিং, অ্যান্ড জেন্ডার আইডেন্টিটি: এ কোয়ালিটেটিভ স্টাডিতে" প্রথমবারের মতো কোনো একাডেমিক পেপারে "চেস্টফিডিং" শব্দটি ব্যবহৃত হয়। কিছু রূপান্তরকামী ব্যক্তি তাদের স্তন্যদান ও পরিচর্যার সম্পর্ক বোঝাতে এই শব্দটি পছন্দ করেন। এই পেপারটি সর্বকালের সর্বাধিক দেখা একাডেমিক গবেষণাপত্রগুলোর মধ্যে শীর্ষ ১% এ স্থান করে নিয়েছে।

 আরও দেখুন 

স্তন্যদান বিষয়ক কর্মীদের তালিকা

 পাদটীকা 

 বহিঃসংযোগ 

"ডায়ানা ওয়েস্ট" জীবনী সংক্রান্ত পাতা (আর্কাইভ)

ব্রেস্টফিডিং আফটার ব্রেস্ট অ্যান্ড নিপল সার্জারিস ওয়েবসাইট

বিষয়শ্রেণী:১৯৬৫-এ জন্ম
বিষয়শ্রেণী:জীবিত ব্যক্তি
বিষয়শ্রেণী:আরকানসাসের ব্যক্তি
বিষয়শ্রেণী:নিউ জার্সির ব্যক্তি
বিষয়শ্রেণী:স্তন্যদান বিষয়ক কর্মী
বিষয়শ্রেণী:মেরিল্যান্ড বিশ্ববিদ্যালয়, বাল্টিমোর কাউন্টির প্রাক্তন শিক্ষার্থী
বিষয়শ্রেণী:মার্কিন স্বাস্থ্যকর্মী